Udeh dari awal minggu enih, Enyak keranjingan bikin risol mayo, bahkan ampe suke dikasiin ke tetangge-tetangge. Doel, sih, demen-demen aje. Orang masakan buatan enyaknye selalu sedep. Makanye, die juge kagak protes waktu ari ginih, Enyak pulang-pulang dari pasar udeh bebawa bejubel bahan-bahan bikin risol mayo. Cuman, nyang bikin Doel heran, belanjaan Enyak bejibun bangat, tige kali lipat daripade biasanye. Doel pun nanye bari bantu Enyak bebawa kresek belanjaan, "Mao bikin risol mayo buat berape RT, Nyak?" si Enyak mukul pelan pantat Doel, "Iseng bener, sih, nanyenye. Enih, Enyak lu mao jualan risol mayo. Lu bantuin, ye!" Kate si Enyak. Doel kaget dikit, "Tumben amat ampe kepikiran jualan?" si Enyak cengengesan, "Iye. Enoh tetangge pade demen bangat waktu kapan ari Enyak bagi-bagiin. Nyang mesen jadi banyak, lumayan kalo buat cuan. Pan, kalo kagak dijual ame kite, kite juge nyang boncos belanje bahan-bahannye. Untung, tetangge-tetangge pade nerime aje. Jadilah Enyak tadi belanja banyak sekalian." Doel mangut-mangut. Oke juge, neh, otak bisnis Enyak!